הטמפרטורות יורדות, בחוץ מחשיך מוקדם והאווירה כולה קצת גורמת לנו לרצות להתכרבל בבית ומטבע הדברים גם לאכול יותר. אבל אוסי בוברוב, דיאטנית לייף, אומרת כי אפשר לנצל את כל אלה כדי לשמור על המשקל ואפילו לרדת לקראת הקיץ שמחכה.
בוברוב מסבירה כי הסוד טמון באחד הדברים הכי מהותיים שאנחנו אוכלים בחורף - המרק. "זה גם מחמם, וגם משביע לפני המנה העיקרית שעלולה להיות משמינה יותר. אפשר אפילו לעשות רשימה של כל המרקים האהובים. לבחור באלו המבוססים בעקר על ירקות ולשלב שניים שלושה בשבוע.
"שילוב של ירקות וקטניות במרק הוא השילוב המנצח", היא אומרת. "קטניה עדיפה על מאכלים מעובדים, עשירה בסיבים ובמינרלים ויכולה להוות תחליף לבשר בחלק מהשבוע. בנוסף לכך, למרק יש יתרון מהותי והוא שצריך לשבת כדי לאכול אותו, כך שזה גורם לאכילה שלנו להיות איטית יותר ובריאה יותר".
בנוסף, בחורף מומלץ מאוד לשלב תבלינים חריפים במזונות, כמו למשל הצ'ילי או הג'ינג'ר שעל פי עקרונות התזונה הסינית, נחשבים לתבלינים מחממים.
איך עוד ניתן לשמור על המשקל?
אכלו מזונות טריים של חורף: שלבו בתפריט החורפי שלכם מעט אגוזים, סלרי, כרישה, בצל, סלק וברוקולי. "בחורף הם טריים ואז רוב הסיכויים שהם מכילים כמה שיותר ויטמינים ורכיבים תזונתיים", אומרת בוברוב.
שתו תה: הוא גם מחמם וגם מספק את הצורך שלנו במשהו מתוק, בעיקר בשעות הערב. ניתן להוסיף מקל קינמון כדי לקבל טעם מתוק ועשיר יותר.
התחילו את היום באכילת דייסת שיבולת שועל: זו גם דרך נהדרת לשמור על המשקל כי בשיבולת שועל יש אינדקס גליקמי נמוך, וגם שפע של סיבים תזונתיים והיא נחשבת כאחד מעשרת המזונות הבריאים שיש.
ניתן להוסיף גרנולה, שיחד עם הדייסה משביעה לאורך הזמן. בנוסף, ניתן להוסיף לקוואקר פירות העונה וגם דבש. שיבולת שועל נמצאת גם בחטיפי אנרגיה שונים, וניתן לשלב אותם בארוחות הביניים. הם בעלי ערך קלורי נמוך מאוד ועשירים מאוד בסיבים תזונתיים.
תכננו מראש את היום מבחינה תזונתית: דעו מראש מה תאכלו ואל תשאירו דברים ליד המקרה, כך תוכלו לדאוג שהיום שלכם יהיה מאוזן מבחינה תזונתית ובריא.
אל תוותרו על ירקות. אנחנו אוכלים פחות סלטים כי אנחנו מעדיפים אוכל חם, אבל זו לא סיבה לוותר על הירקות. אפשר לעבור לירקות מבושלים ומרקים שגם דיאטטיים וגם מספקים את מנת הירקות היומית.
אל תפסיקו להתאמן. נכון שקשה מאוד בחודשי החורף להקפיד על פעילות גופנית באותה אינטנסיביות כמו בקיץ, אבל אפשר לנצל את שעור האור ואת הימים הנעימים (שיש לא מעט) כדי לצאת החוצה. בנוסף, אפשר לנצל גם את השהות בבית לאימונים שונים שלא מאלצים אתכם לעזוב את הבית.